Peter Kofod (DF), 2023-05-15:
Tak for det, formand.
Som jeg nævnte i min ordførertale, da vi førstebehandlede finanslovsforslaget for 2023, befinder vi os i en ny situation – en ukendt situation.
Vi har en flertalsregering, der, som man næsten kan regne ud, kan vedtage den politik, den lyster, da den har flertal, og det er en situation, hvor vi allerede er godt i gang med finansåret, som vi vedtager en finanslov for.
Da vi førstebehandlede finanslovsforslaget, var der i udgangspunktet ikke noget, der for os tydede på, at regeringen ville søge en bred aftale, eller at Dansk Folkeparti skulle være en del af den aftale.
Det har overrasket mig, men begge dele viste sig forkerte.
Regeringen søgte, og det synes vi er klogt, en bred aftale, og vi er en del af den aftale, som jo også rummer et af de andre borgerlige partier, nemlig Liberal Alliance.
For det første var det afgørende for os, at vi får oprettet og budgetteret med et videncenter for fastholdelse af seniorer på arbejdsmarkedet.
Der afsættes, synes vi, et pænt millionbeløb til netop dette center, som jeg også ved bl.a. Ældre Sagen har efterlyst og været glade for er kommet på.
Så tak til Ældre Sagen for samarbejdet i den her sag.
For os er det helt afgørende, at vi får skabt et mere attraktivt og fleksibelt arbejdsmarked for vores mange seniorer, der både har stor arbejdserfaring og enorm betydning for vores arbejdsmarked.
Hvis flere vælger at blive længere, betyder det ikke alene enormt meget for rigdommen i vores samfund, men jo også for den enkeltes trivsel.
For naturligvis betyder det noget at være en del af et arbejdende fællesskab.
Vi har siden da fremlagt vores eget udspil om seniorer på arbejdsmarkedet.
Hvis vi i Danmark bliver lige så gode til at fastholde seniorer som i Norge, ville vi have haft i titusindvis af flere fuldtidsansatte på vores arbejdsmarked, og det ville jo i den grad batte noget.
Så er der afsat penge til Dyrenes Vagtcentral, og Dansk Folkepartis hjerte banker jo altså hårdt for dyrevelfærden.
De løser en vigtig opgave hos Dyrenes Vagtcentral, og vi er glade for at have fået det med.
Vi er glade for at have fået sat danske sømands- og udlandskirker på dagsordenen, for det er vigtigt for de mange danskere derude i verden, at man også har den mulighed, som sømandskirkerne kan give.
Det er vi glade for.
Så sætter vi penge af til et digitaliseret kosterregister, der skal gøre det sværere at omsætte hælervarer.
Det er et lille, men vigtigt skridt imod den omfattende indbrudskriminalitet i Danmark, der skal styrke både myndighederne, forsikringsselskaberne og borgernes muligheder for at kontrollere, om varer er stjålet.
Så vil jeg nævne kulegravningen af alkoholbehandling.
Alkoholisme påvirker enormt mange mennesker i vores samfund, og derfor er det vigtigt, at vi får undersøgt, hvad vi kan gøre bedre i fremtiden.
Af initiativer, som jeg synes er positive, vil jeg sluttelig nævne den ekstra orlov til forældre med tvillinger.
Jeg ved, at mange partier har ønsket og ønsker at stå fadder til netop det her initiativ, og vi synes, det er et enormt godt initiativ.
Det er vi meget glade for.
Men det er jo altså en aftale, hvor mange partier har fået noget, og det anerkender jeg også fuldstændig.
Det er det muliges kunst.
Løser vi så med den her finanslov alle Danmarks problemer?
Nej, overhovedet ikke.
Kunne vi have mange flere ønsker og forslag til, hvordan sådan en finanslov kunne se ud?
Ja, i den grad.
Vores motivation for at være med er at tage ansvar for landet og være med til at fordele den trods alt lille pulje, som var til rådighed.
Det skal ikke være nogen hemmelighed, at der må være mere i vente til den forhandling, der går i gang til efteråret, hvor timingen og økonomien bør betyde, at der er mere at forhandle om.
Jeg vil allerede nu gør det klart for regeringen, at vi gerne vil indbydes til de forhandlinger, og at vi, hvis vi får indrømmelser, gerne vil være med.
For uanset hvilke partier en regering består af, er hensynet til og samvittigheden over for fædrelandet vigtigere for Dansk Folkeparti end muligheden for drillerier eller ballade.
Det siger sig selv, at næste gang skal der jo et andet beløb til og en anden pengekasse til, men det må vi løse den tid.
Inspireret af andre partier arbejder vi netop nu på højtryk for at kunne lancere en egentlig økonomisk plan, der skal skitsere vejen og prioriteterne, og som vi vil gå til regeringen og forhandlinger med senere på året, og det vil selvfølgelig have en enorm betydning for, hvad vi vælger at prioritere.
Tak for ordet, og tak for den indtil videre gode debat.